நேரம் செல்லச் செல்ல டெல்லி அணியைப் பார்ப்பதற்கே பரிதாபமாகத் தெரிந்தது . குஜராத் அணியில் எல்லா வித்தையும் தெரிந்த ஆட்கள் இருந்தார்கள். ஒருவர் ஒற்றைக்கையால் கணுக்காலைப் பிடித்து இழுப்பார்; இன்னொருவர் இரண்டு கைகளாலும் ரெய்டுக்கு வரும் வீரரின் மூட்டைக் கட்டியணைத்து அவுட் ஆக்குவார்; சிலர் பாய்வார்கள், சிலர் தோள்களையும், மார்புப்பகுதியையும் பிடித்து ஆளை அமுக்குவார்கள். இப்படிப் பலவித ஆட்களும் அங்கே இருப்பதால் டெல்லி அணிக்கு ஆரம்பத்தில் மேட்ச்சில் என்ன நடக்கிறதென்றே புரியவில்லை. அதற்குள் விறுவிறுவென புள்ளிகளைச் சேர்த்தது குஜராத். இரண்டாவது பாதியில் முதல் பத்து நிமிட முடிவில் ஸ்கோர் 21 - 8 என இருந்தது. அடுத்த மூன்று நிமிடங்களில் தபாங் டெல்லி மீண்டும் ஆல் அவுட் ஆகவே 26 - 9 என்றானது ஸ்கோர்.